Keywords

Summary



Keywords

1. Ieškinys dėl įsipareigojimų neįvykdymo – Ginčo dalykas – Nustatymas per ikiteisminę procedūrą

(EB 226 straipsnis)

2. Transportas – Oro transportas – Direktyva 2002/30 – Triukšmingų operacijų apribojimai Bendrijos oro uostuose

(EB 10 straipsnio 2 pastraipa ir EB 249 straipsnio 3 pastraipa; Tarybos reglamentas Nr. 925/1999; Europos Parlamento ir Tarybos direktyva 2002/30)

Summary

1. Pagal EB 226 straipsnį pareikšto ieškinio atveju Komisijos valstybei narei adresuotame oficialiame pranešime, vėliau jos išsiųstoje pagrįstoje nuomonėje apibrėžiamas ginčo dalykas, kuris nuo tol nebegali būti plečiamas. Iš tikrųjų galimybė suinteresuotajai valstybei narei pateikti savo pastabas yra, net jei ji mano neprivalanti tuo pasinaudoti, esminė Sutartyje nustatyta garantija ir jos laikymasis yra esminis procedūros, per kurią pripažįstamas valstybės narės įsipareigojimų neįvykdymas, formalus reikalavimas. Todėl Komisijos pagrįsta nuomonė ir ieškinys turi būti pagrįsti tais pačiais kaltinimais kaip ir oficialus pranešimas, kuriuo pradedama ikiteisminė procedūra

Šiuo atžvilgiu Komisijos pastaba, kad, įgyvendindama Direktyvą 2002/30/EB dėl taisyklių ir tvarkos, reglamentuojančios triukšmingų operacijų apribojimų įvedimą Bendrijos oro uostuose, nustatymo, valstybė narė nepanaikino nacionalinės teisės akto dėl tam tikrų civilinių ikigarsinių reaktyvinių lėktuvų naktinių skrydžių ir kad pasibaigus įgyvendinimo terminui šis nacionalinės teisės aktas ir toliau galiojo, netgi jeigu ji pateikta ieškinio pareiškimo stadijoje, negali būti laikoma nauju kaltinimu. Iš tikrųjų Komisija tik konstatuoja faktą, kuriuo ji gali remtis, jeigu aprašyta padėtis gali įrodyti, pirma, kad aplinkybės nepasikeitė nuo tada, kai pasibaigė pagrįstoje nuomonėje numatytas dviejų mėnesių terminas, ir, antra, šis nacionalinės teisės aktas nebuvo pereinamojo laikotarpio priemonė, skirta užtikrinti tęstinumą panaikinus Reglamentą Nr. 925/1999 dėl tam tikrų tipų civilinių ikigarsinių reaktyvinių lėktuvų, kurie buvo modifikuoti ir kuriems išduotas naujas pažymėjimas, kad jie atitinka Tarptautinės civilinės aviacijos konvencijos trečiosios redakcijos 16 priedo I tomo II dalies 3 skyriaus standartus, registravimo ir naudojimo Bendrijoje.

(žr. 25, 27 punktus)

2. EB 10 straipsnio antroji pastraipa, EB 249 straipsnio trečioji pastraipa bei Direktyva 2002/30/EB dėl taisyklių ir tvarkos, reglamentuojančios triukšmingų operacijų apribojimų įvedimą Bendrijos oro uostuose, nustatymo įpareigoja valstybes nares per šios direktyvos įgyvendinimo laikotarpį nepriimti nuostatų, galinčių rimtai pakenkti minėtos direktyvos siekiamam tikslui. Todėl jos negali per minėtą terminą priimti nuostatų, kuriomis siekiant to paties tikslo ?sumažinti asmenų, kurie kenčia nuo orlaivių triukšmo, skaičių trukdoma įvesti visoje Bendrijoje suderintus operacijų apribojimus.

Šios direktyvos numatytam tikslui gali rimtai pakenkti valstybės narės per jos įgyvendinimo terminą priimamas teisės aktas dėl tam tikrų civilinių ikigarsinių reaktyvinių lėktuvų naktinių skrydžių, kuriuo siekiama ne įgyvendinti minėtą direktyvą, o nacionaliniu lygmeniu nustatyti suderintą teisinį pagrindą, skirtą sumažinti orlaivių keliamą triukšmą ir grindžiamą Reglamente Nr. 925/1999 dėl tam tikrų tipų civilinių ikigarsinių reaktyvinių lėktuvų, kurie buvo modifikuoti ir kuriems išduotas naujas pažymėjimas, kad jie atitinka Tarptautinės civilinės aviacijos konvencijos trečiosios redakcijos 16 priedo I tomo II dalies 3 skyriaus standartus, registravimo ir naudojimo Bendrijoje numatytais kriterijais, t. y. operacijų apribojimus nustatyti remiantis variklių dvikontūriškumo laipsniu, siekiant galutinai uždrausti civilinių ikigarsinių reaktyvinių lėktuvų, kurių pažymėjimas buvo atnaujintas, naudojimą.

Šiuo atžvilgiu priėmus minėtą nacionalinės teisės aktą, kuris įsigaliojo likus mažiau nei trims mėnesiams iki direktyvos įgyvendinimo termino pasibaigimo dienos, atsirado nepagrįstas tam tikrų kategorijų lėktuvų nepalankus vertinimas ir tai padarė ilgalaikį poveikį šios direktyvos įgyvendinimo bei taikymo sąlygoms Bendrijoje. Iš tikrųjų dėl to, kad taikant šį nacionalinės teisės aktą buvo uždraustas tam tikrų lėktuvų naudojimas, vertinant triukšmo poveikį pagal minėtą direktyvą negali būti atsižvelgta į triukšmą, kurį sukelia visi lėktuvai, atitinkantys Tarptautinės civilinės aviacijos konvencijos 16 priedo 1 tomo II dalies 3 skyriaus standartus, ir todėl optimalus triukšmo valdymo tikslas negali būti pasiektas pagal minėtos direktyvos nuostatas.

(žr. 63–65, 68 punktus)